Samsung verduidelik geheimsinnige boodskap | Netwerk24
Samsung verduidelik geheimsinnige boodskap
21 Februarie 2020 10:27
Samsung het ’n verduideliking verskaf vir ’n geheimsinnige boodskap wat hy tussen Woensdagaand en Donderdagoggend aan miljoene gebruikers wêreldwyd gestuur het.
Sosiale media het Donderdag behoorlik gegons met Samsung-gebruikers wat wonder waarom hulle wakker geword het met ’n kennisgewing van hul Find My Mobile-app wat net die getal “1” bevat.
Duisende gebruikers het skermgrepe van die geheimsinnige boodskap op Twitter en Reddit gedeel en gewonder of kuberkrakers toegang tot hul slimfone gekry het.
Die boodskap was egter niksseggend en niks het gebeur as jy daarop geklik het nie.
Dit is onbekend hoeveel gebruikers die boodskap ontvang het, maar gebruikers van meeste nuwe Samsung Galaxy-fone blyk geraak te wees.
In ’n verklaring sê Samsung egter net ’n “beperkte aantal” gebruikers het deur die loop van Donderdagoggend vroeg die boodskap ontvang, en dat dit onopsetlik uitgestuur is.
“Die boodskap is tydens ’n interne toets uitgestuur en het geen impak op jou toestel,” sê Samsung op sy amptelike Twitterblad.
“Samsung vra om verskoning vir enige ongerief wat dalk veroorsaak is, en sal daaraan werk om soortgelyke voorvalle te voorkom in die toekoms.”
Meer oor: Samsung | Slimfone | Boodskap | Tegnologie
KYK: Android 11 beloof al dié nuwe funksies
Byna 11 m. hotelgaste se inligting lek